نواب نصیر حسین خاں خیال

متبادل=Nawab Naseer Hussain Khan Khayal|حدود|دائیں|307x307px|سید نصیر حسین خاں خیال
پیدائش: 21 مارچ 1875ء

وفات: 11 دسمبر 1934ء (تفصیلات کے لیے دیکھیں: سید نصیر حسین خاں خیال از ارشد مسعود ہاشمی)

شاعر۔ ادیب۔ نواب نوروز حسین کے بیٹے۔ عظیم آباد پٹنہ میں پیدا ہوئے۔ چچا نواب جعفر حسین خان اور ماموں حضرت شاد عظیم آبادی کے زیر سایہ پرورش پائی۔ عربی فارسی کے علاوہ انگریزی میں بھی کافی دستگاہ حاصل کی۔ سفر یورپ کے دوران میں فرانسیسی زبان بھی سیکھ لی۔ کلام پر حضرت شاد سے اصلاح لیتے تھے۔ تھوڑے عرصے بعد شاعری ترک کرکے نثر نگاری کی طرف متوجہ ہوئے۔ 1897ء میں بعمر اٹھارہ سال رسالہ ادیب جاری کیا۔ 1900ء میں کلکتے میں شادی ہو جانے سے وہاں مستقل طور سے منتقل ہو گئے۔ علمی اور سایسی تحریکوں سے بڑی دلچسپی تھی۔ علی گڑھ کالج کے ٹرسٹی اور ایشیاٹک سوسائٹی کے رکن تھے۔ ان کا سب سے بڑا ادبی کارنامہ وہ خطبۂ صدارت ہے جس کا کچھ حصہ انھوں نے دسمبر 1916ء میں آل انڈیا اردو کانفرنس لکھنؤ میں پڑھا تھا۔ خطبے کا ایک حصہ داستان اردو اور آخری باب مغل اور اردو کے نام سے کتابی شکل میں چھپ گیا ہے۔ دوسری کتاب داستان عجم ہے جس میں مصطلحات شاہ نامہ کی تشریح کی گئی ہے۔ چھتاری ’’علی گڑھ‘‘ میں حرکت قلب بند ہو جانے سے انتقال کیا۔ پٹنے میں دفن ہوئے۔

ولادت کے سلسلے میں ارشد مسعود ہاشمی کی تحقیقی کتاب میں درج بیان :

”خیال نے لکھا ہے کہ ان کی پیدائش کے تین برسوں کے بعد والد کا انتقال ہو گیا تھا۔ ’مغل اور اردو‘ میں رقم ہے کہ خیال سات برس سے زیادہ کے نہ تھے کہ ان کی دادی کا انتقال ہو گیا۔https://www.rekhta.org/ebooks/mughal-aur-urdu-syed-naseer-huasin-ebooks نقی احمد ارشاد نے خیال کی والدہ کہا کرتی تھیں کہ خیال کے باپ نے انھیں چار برس کا چھوڑا۔سید نوروز حسین کا انتقال 1296ھ میں ہوا۔ان کی وفات پہ شاد عظیم آبادی کے لکھے قطعۂ تاریخ رحلت میں سال وفات 1296ھ درج ہے۔ماہ کا ذکر نہیں ملتا۔خیال کی دادی کی رحلت 4ربیع الثانی 1300ھ کو ہوئی۔اس  پس منظر میں نقی احمد ارشاد کا یہ بیان درست ہے کہ خیال کی ولادت 1293ھ میں ہوئی ہوگی۔لیکن عیسوی تقویم کے اعتبار سے اسے ان کا 1871ء یا  1872ءکہنا یا سید نوروز حسین کے سال وصال 1296ھ کو 1876ء لکھنا مناسب نہیں ہے۔تاریخوں کے ہجری سے عیسوی تقویم میں منتقلی کے طریقۂ کار سے محض ایک دن کے فرق کے ساتھ یہ تاریخیں اس طرح ہوتی ہیں: خیال کے والد کے انتقال کا سال 1879ء، خیال کی دادی کی رحلت 12 فروری 1883ء۔اس لحاظ سے خیال کا سال پیدائش 1860ء، 1880ء، 1871ء، 1872ء یا 1878ء نہیں ٹھیرایا جا سکتا۔ اگر سید نو روز حسین کے 1296ھ  میں انتقال سے تین سال قبل اور دادی کی رحلت سے سات سال قبل کے اعتبار سے دیکھیں تو 1292ھ میں خیال کی پیدائش ہوئی ہوگی۔ خیال کی تاریخ پیدائش کے معاملے میں 21مارچ کا ذکر ہر جگہ ہے۔اس اعتبار سے 21مارچ 1875ءکو 1292ھ کے ماہ صفر کی 14 ویں یا 13 ویں تھی اور یہی خیال کی تاریخ پیدائش ٹھیرتی ہے“۔

خیال کی وفات کی تفصیل، بالفاظ ارشد مسعود ہاشمی، یوں ہے:  ”خیال 1928ءسے بواسیر اور پیچش کے مرض میں مبتلاتھے۔ جہاں بھی جاتے عام طور پہ ان کا ہندو خانساماں ساتھ رہتا تھا۔1930ء سے ان کے مرض میں شدت آتی گئی یہاں تک کہ کرسیوں پہ ایک خاص انگشتری نما گدّا رکھ کر بیٹھا کرتے تھے۔ احباب کو اپنے خطوں میں جن دواؤں کو بھیجنے کی تاکید کرتے ہیں ان سے اندازہ ہوتا ہے کہ ان کا انحصار حکمت اور دیسی طریقۂ علاج پر بھی تھا۔6جنوری 1934ء کو مجتبی حسین کے نام خط میں لکھتے ہیں کہ عمر کا پیمانہ اب چھلک رہا ہے ، ’میں نے صحیح کہا، دو تین سال سے زیادہ جی نہیں سکتا۔س انجم مانپوری کو لکھے 28 اپریل اور 7مئی 1934ء خطوں میں دواؤں کا ذکر موجود ہے اور یہ کیفیت بھی کہ ”آپ کے رخصت ہونے کے بعد سے گھبرا رہا ہوں۔“ انھیں ہی 3 اگست 1934ءکے خط میں لکھتے ہیں کہ ”میں آج کل اچھا نہیں ہوں۔“ انھوں نے اپنے کئی خطوط میں اپنی علالت کے ذکر کے ساتھ ہی یہ بھی لکھا ہے کہ ان کی زندگی کے دن پورے ہو چکے ہیں۔14جون1934ء کے مکتوب بنام پروفیسر حمید عظیم آبادی میں لکھتے ہیں ”مگر آپ کے اس کام کا انجام دیکھ کر مرنا چاہتا ہوں۔ جلدی کیجیے۔ آپ خطوط کے لکھنے میں دیر نہ کیا کیجیے۔ آپ کا حال سننے کو ترستا رہتا ہوں۔ پھر یہ کہ چراغ کا تیل اور اس کی بتی دونوں ختم پر ہے۔“ 1933-34ء کے دوران لکھے کئی خطوط سے واقفیت ہوتی ہے کہ انھیں موت کی آہٹ کا احساس ہو چکا  تھا۔عارضۂ قلب بھی تھا اور مضطرب رہا کرتے تھے۔9 جنوری 1934ء کو سید مجتبی حسین کو لکھتے ہیں کہ ان کی عمر کا پیمانہ چھلک رہا ہے اور دو تین سال سے زیادہ نہیں جی سکتے۔ حمید عظیم آبادی کو 14جون 1934ء اور پھر 24جولائی 1934ءکے خط میں کہتے ہیں کہ ایک برس سے مطلق جان نہیں ہے۔ چلنا، پھرنا، ہنسنا، بولنا مجبوراً ہے۔ ”خود کو کسی ہلکے کام میں لگائے رکھتا ہوں، یعنی وقت گزارتا ہوں اور بس۔“خیال28اکتوبر 1934ءکو  پٹنہ کے سفر پہ گئے تھے۔شائق احمد عثمانی کے نام اسی تاریخ کے ایک خط میں انھوں نے ذکر کیا تھا کہ وہ پٹنہ سے الہ آباد، علی گڑھ اور پھر دلی کا سفر کریں گے۔ محمد شوکت عثمانی نے لکھا ہے کہ دلی جانے کے بعد  سخت علیل ہو گئے تھے اور اسی حالت میں علی گڑھ لائے گئے تھے۔ وہاں سے اسی برس انھوں نے پھر علی گڑھ کا رخ کیااور 9دسمبر کو چھتاری کے نواب سر احمد سعید خاں، وزیر اعظم، صوبۂ متحدہ کے مہمان ہوئے۔وہیں حرکت قلب بند ہو جانے سے 11دسمبر کو آپ کا انتقال ہو گیا۔ اس دوران خیال بنارس میں بھی مقیم تھے۔ پروفیسر مسعود حسن رضوی ادیب کے نام مولوی مہیش پرشاد کے ایک مکتوب مورخہ 2دسمبر 1934ءسے علم ہوتا ہے کہ خیال نومبر 1934ءکے وسط سے بنارس میں ہی تھے۔نقی احمد ارشاد کا بیان ہے کہ چھتاری کے نواب سر احمد سعید خاں نے ان کے انتقال کی خبر بذریعہ تار سر سید سلطان احمد کو بھیجی تھی جسے انھوں نے کسی سے شاد منزل میں پہنچوا دیا۔ چھتاری میں غسل میت کے بعدجسد خاکی علی گڑھ لایا گیاجہاں نماز جنازہ ہوئی۔ چھتاری کے نواب کے پرائیوٹ سکریٹری اور دو ملازموں کے ہمراہ اکسپرس ٹرین میں ایک مال گاڑی کے ڈبہ میں تابوت بحفاظت پٹنہ سٹی اسٹیشن تک بھیجوایا گیا ۔ 13دسمبر 1934ءکی صبح کے آٹھ بجے ان کی لاش پہنچی۔ پٹنہ میں دوبارہ غسل میت ہوا اور والدہ نے اپنا کفن بیٹے کو دیا۔ (1981، 7)خاندانی قبرستان میں اسی روز ماموں  شاد  اور خلف شاد سید حسین کے پہلو میں سپرد خاک ہوئے۔بہزاد فاطمی نے لکھا ہے کہ جب خیال کا جسد خاکی پٹنہ پہنچا تو ان کی والدہ محترمہ با حیات تھیں خیال کی والدہ سیدالنسا بیگم عرف جھبا صاحب کا انتقال اگست 1943ءمیں ہوا۔“

ارشد مسعود ہاشمی کتاب ”سید نصیر حسین خاں خیال“ کا دیباچہ: ”بہار کے صف اول کے صاحب طرز نثر نگاروں میں سید فرزند احمد صفیر بلگرامی، سید امداد امام اثر،سید علی محمدشاد عظیم آبادی، عبد الغفور شہباز، نصیر حسین خان خیال، سید سلیمان ندوی اور حمید عظیم آبادی کے اسمائے گرامی ناقابل فراموش ہیں۔ ان کی خدمات اردو نثر نگاری کی تاریخ کا زریں باب ہیں۔ان ارباب فضل و کمال میں نصیرحسین خیال اپنی انشا پردازی کی وجہ سے ممتاز  ہیں۔حالانکہ ان کا بھی وہی حشر ہوا جو نواب امداد امام اثر اور ان کی ”کاشف الحقائق“ کا ہوا تھا۔اثر اور ان کی کتاب کو جس طرح  الطاف حسین حالی اور ان کے مقدمہ کی روشنی میں دیکھا جاتا رہا اسی طرح خیال اور ”مغل اور اردو“ کو محمد حسین آزاد اور ”آب حیات“ کی روشنی میں پرکھا جاتا رہا۔سید نصیر حسین خان خیال کا تعلق عظیم آباد کے اس خانوادے سے تھا جس نے دو صدیوں تک اردو پروری کی تھی۔ انھوں نے تا دم عمر اس وراثت کی پاسداری کی۔وہ زبانداں تھے اور نثر نگاری کے شیدائی۔ماموں سید الشعرا شاد عظیم آبادی سے شرف تلمذ حاصل ہونے کے با وجود انھوں نے اوائل عمری میں ہی درستی ٔزبان ، نثر کی خدمت اور اردو کے حقوق کے حصول کے لیے شاعری ترک کر دی تھی۔خیال کی نثر نگاری کو اب تک صرف ”مغل اور اردو“کی روشنی میں دیکھا جاتا رہا ہے جبکہ ان کی نثری خدمات کا دائرہ وسیع ہے۔ ان کی تحریروں میں موضوعات اور اسالیب کا تنوع موجود ہے۔ وہ صاحب طرز انشا پرداز بھی تھے، قوموں کی ثقافتی تاریخ کے نبض شناس بھی؛ بالغ نظر مبصر ادب بھی تھے، مکتوب نگار اور انشائیہ نگاربھی۔ ان کی زندگی اور تحریروں کا ایک نصب العین تھا۔ وہ اردو دانوں، برادران وطن اور حکام وقت کواس زبان کی عظمت و انفرادیت کا احساس عطا کرتے ہوئے اس سے وابستہ ان تمام ثقافتی اور اخلاقی قدروں کو زندہ و تابندہ دیکھنا چاہتے تھے جنھوں نے اس کی تشکیل اور نشو و نما میں اپنے کردار ادا کیے ہیں۔ خیال محب وطن تھے، ہندو مسلم اتحاد کے حامی وپیامبراور مشترکہ قومی کلچر کے ثنا خواں بھی۔ انھیں ہندوستانی رزمیوں سے وابستہ ادبی روایتیں اتنی ہی عزیز تھیں جتنی ”شاہنامہ“اورمراثی ٔ انیس کی روایتیں۔ ان کی تحریروں کے مطالعہ سے علم ہوتا ہے کہ وہ مقصدی ادیب تھے اور نثر کو محض تفنن طبع  کے لیے استعمال کرنے کی بجائے اس پیغام رسانی کا ذریعہ بنانا چاہتے تھے جس کی مدد سے بیسویں صدی کے اوائل کے انتشار و اضطراب ، بے یقینی، غیر محفوظ مستقبل اور ثقافتی تصادم  کے ماحول میں اردو دانوں کو بلند حوصلگی فراہم کی جا سکے۔ شاعری کی خوابناک دنیائیں ان کی نگاہ میں زندگی کی حقیقتوں سے روپوشی ہی نہیں، فرار کی علامت بھی تھیں۔خیال مشرق و مغرب کے کلاسیکی ادب اور اس کے ثقافتی پہلوؤں پر گہری نظر رکھتے تھے۔ وہ ہندوستان میں بیسویں صدی کے اوائل کی ان ملک گیر سرگرمیوں کے ایک کلیدی اور فعال رکن بھی تھے جن کا تعلق مسئلۂ زبان سے تھا۔تاریخِ اقوام ان کا محبوب موضوع رہا ہے۔ وہ مشرقی ثقافت، بطور خاص ہندوستان کی قدیم ثقافت اور مشترکہ ہندوستانی ثقافت کے ثناخواں تھے تو دوسری جانب مغربی تعلیم کے حامی بھی تھے۔اس حمایت کے با وجود نوآبادکاروں کی ان حکمت عملیوں کے سخت مخالفت بھی تھے جن سے مشرقی اقدار مجروح ہوتی تھیں۔تعلیم کے ایسے نو آبادیاتی نظام کی انھوں نے حتی الوسع تکذیب کی اور اس نظام کے پس پردہ موجود استعماری قوتوں کی اصل منشا کو بھی گرفت تفہیم میں لینے کی سعی کی ہے۔

خیال سیاسی طور پہ بھی بہت فعال تھے۔ آل انڈیا مسلم لیگ سے وابستہ ہی نہیں رہے، انھوں نے کلکتہ میں اس کی شاخ قائم کرنے میں کلیدی کردار بھی ادا کیا۔ لیکن وطن سے محبت اور مشترکہ نیز متحدہ وطنیت کا سرفروشانہ  جذبہ ایسا تھا کہ مسلم لیگ کی علیحدگی پسندی کی وجہ سے وہ اس سے کنارہ کش ہو گئے۔ خیال اتحاد بین المذاہب ہی نہیں، اتحاد بین الاقوام کے حامی بھی تھے۔ کسی بھی زبان، ادب یا مذہب سے ایسے کسی تصور کو اپنانا تقاضۂ وقت مانتے تھے جو مسلمانوں کے اتحاد و اتفاق، ان کی علمی، معاشرتی اور معاشی بہتری، مسلمانوں سے دوسرے مذہبی گروہوں کے تعلقات باہمی، بالفاظ دگر، اتحاد بین المسلمین، اتحاد بین المذاہب اور اتحاد بین الاقوام کے جذبوں کے فروغ میں ممد و معاون ہو سکے۔“

 حوالہ جات 

زمرہ:1875ء کی پیدائشیں
زمرہ:1934ء کی وفیات
زمرہ:اردو نثر نگار